ડિરેક્ટર અકિરા કુરોસાવા અગાઉ સમુરાઈના જીવનના એક દિવસને દર્શાવતી ફિલ્મ બનાવવા માગતા હતા પણ બાદમાં તેમણે આ વિષય પર વધુ સંશોધન કરીને ખેડૂતોનો બચાવ કરતા સમુરાઈ વિશેની વાર્તા લખવાનું વિચાર્યું. પહેલાં આ ફિલ્મનું નામ સિક્સ (6) સમુરાઈ રાખવામાં આવ્યું હતું પણ આ ફિલ્મના લખાણ દરમિયાન કુરોસાવા અને ફિલ્મના સહ-લેખકને લાગ્યું કે વાર્તામાં વધુ એક પાત્રનો ઉમેરો કરવો જોઈએ અને આ રીતે સેવન સમુરાઈનું નિર્માણ થયું. આ ફિલ્મ બનતા એક વર્ષનો સમય લાગ્યો હતો, અને ફિલ્મના શૂટિંગ માટે ગામડાંનો એક નવો જ સેટ ઊભો કરવામાં આવ્યો હતો. સેવન સમુરાઈ એ એક એક્શન ફિલ્મ છે અને આ ફિલ્મના અંતમા જોવા મળતો સમુરાઈ અને ડાકુઓ વચ્ચેની ફાઈટના એક્શન સીનમાં સાથે ધોધમાર વરસાદ જોવા મળી રહ્યો છે છતાં કુરોસાવાએ સીન એ રીતે શૂટ કર્યો છે કે દર્શકો સમજી શકે કે ફિલ્મના દરેક પાત્ર સાથે શું થઈ રહ્યું છે. સેવન સમુરાઈના આ અંતિમ એક્શન દ્રશ્યને સિનેમાની દુનિયાનો એક માસ્ટરપીસ ગણવામાં આવે છે, આ દ્રશ્યને શૂટ કરવા માટે તે સમયે એક કરતા વધારે એમ કુલ 3 કેમેરાનો ઉપયોગ કરવામાં આવ્યો હતો. સેવન સમુરાઈ ફિલ્મને યાદ કરતા ભારતીય તમિલ ફિલ્મમેકર મણિ રત્નમ એક ઈન્ટરવ્યૂમાં જણાવે છે કે તેમની ફિલ્મ થલાપથિ (1991)ના ગીત ‘સુંદરી કનાલ’માં એક વરસાદનું દ્રશ્ય છે અને તે શૂટ કરવા માટેની તેમની પ્રેરણા અકિરા કુરોસાવાની ફિલ્મમાં જોવા મળતા વરસાદી દ્રશ્યો હતો.